Solidariteit vat Eskom aan oor sy teikens(Argieffoto) Solidariteit hou vol Eskom wil voor 2025 van honderde wit mans in die kategorie van geskoolde en akademies gekwalifiseerde werkers ontslae raak – van 494 om presies te wees. Solidariteit het Sondag dié syfers, wat glo in Eskom se jongste gelyke-indiensnemingsplan aangedui word, bekend gemaak. Luidens dié syfers is daar tans 1 873 wit mans in Eskom se diens, maar volgens Eskom se teikens wil hy die getal na 1 379 verminder. (Tabel: Verskaf) (Tabel: Verskaf) Die bekendmaking van dié syfers volg nadat Eskom Vrydag in ŉ verklaring sy versekering gegee het “dat daar geen planne is om werknemers af te lê, ongeag hul geslag of ras nie”. Dr. Dirk Hermann, bestuurshoof van Solidariteit, sê nou dié verklaring “is moedswillig en, wat die feite daarvan betref, totaal verkeerd”. “In plaas van die feite ontken en verbloem moet Eskom eerder die planne stop. Hierdie groep is oorwegend verantwoordelik vir onderhoudswerk by Eskom. Dit is die werknemers met die vaardighede wat nou tot elke prys beskerm en behou moet word.” Eskom het Vrydag in reaksie op berigte oor sy beplande afleggings gesê hy is tans besig met interne samesprekings oor diensbillikheid met vakbonde, wat onder meer poog om inligting vir korrektheid te verifieer, insette oor teikens te versoek en die vereiste regstellendeaksiemaatreëls te bespreek. Die kragvoorsiener het voorts gesê dit is “opportunisties en onprofessioneel” van Solidariteit, of enige party wat deel is van die vertroulike interne konsultasieproses, om “onnodige paniek en vrees te veroorsaak, asook sensasie onder personeel en in die media te skep voordat die interne proses afgehandel is”. “Niemand, en beslis nie Solidariteit nie, het gesê mense gaan afgelê word nie,” sê Hermann nou. “Aflegging as metode om rasseteikens te bereik, is onwettig. Werkgewers maak gebruik van aanstellings, bevorderings en vervreemding om by hul teikens uit te kom. Eskom moet verduidelik hoe hy by sy absurde teikens wil uitkom.”